Nem mond le Polt Péter, a nagy korrupciós ügyekben pedig hagyományos módon már lehetetlen eljárni. Ez a legfőbb üzenete annak az interjúnak, amit a Népszabadság készített a legfőbb ügyésszel. Alább a legérdekesebb megállapítások:

Felesége révén érintett az MNB-alapítványok botrányában, lemondását ennek ellenére semmi sem indokolja.

Ha az ügyészség szabálytalanságra bukkan azokban az alapítványokban, ahol Polt felesége felügyelőbizottsági elnök vagy tag, akkor erre majd akkor tér vissza, ha ez csakugyan bekövetkezik.

Egyre kifinomultabbak a korrupciós bűncselekmények, ráadásul a vesztegetők és a megvesztegetettek között érdekazonosság van, ezért nincsenek nagy számban korrupciós ügyek. Sikerként a futballbunda visszaszorítását, valamint a Vizoviczki-ügyet és a zsebre bírságoló rendőrök visszaszorítását nevezte.

A milliárdos korrupciós ügyek felderítéséhez és bizonyításához elengedhetetlenek a titkosszolgálati eszközök, de voltak olyan ügyek, amik azért nem jutottak el a vádemelésig, mert a bíróság kizárta a bizonyítékok közül az így szerzett adatokat.

Ha valakiről kiderül, hogy hazudott vagy alaptalanul vádolt meg valakit, annak következményei lesznek. Ezt arra mondta, hogy most nagyon úgy néz ki: a Hagyó-féle nokiás-doboz nem létezett.

A Quaestor-ügyben a bíróság nem azért helyezte kilátásba az eljárás megszüntetését, mert vitatta a vád törvényességét, csupán kellékhiányosnak minősítette azt, például hiányzott a tárgyalásról értesítendők listája.

Borítókép: Polt Péter és Matolcsy György az Országgyűlés plenáris ülésén 2016. május 17-én. MTI / Illyés Tibor